FI Euroopan unionin virallinen lehti CE 78/912

(2004/C 78 E/0965)

KIRJALLINEN KYSYMYS E-0005/04

esittäjä(t): Olivier Dupuis (NI) komissiolle

(16. tammikuuta 2004)

Aihe: Euroopan unionissa toimivien uiguurijärjestöjen vainoaminen

Kiinan kansantasavallan hallitus on äskettäin julkaissut ulkomailla oleskelevien etsintäkuulutettujen ”terroristeiksi” syytettyjen uiguurien nimiluettelon. Kiinan hallitus vaatii heidän pidättämistään ja luovuttamistaan, koska se pyrkii rajoittamaan ulkomailla asuvien uiguuriaktivistien poliittista toimintaa leimaamalla näiden poliittisen toiminnan ”terrorismiksi”, millä se hankkii kansainvälistä tukea Xinjiangin autonomisella uiguurialueella (XUAR) harjoittamalleen sortovallalle. Kiinan yleisen turvallisuuden ministeriön julkaisemassa asiakirjassa neljä uiguurijärjestöä leimataan ”terrorijärjestöiksi”. Niiden joukossa ovat Uiguurinuorten maailmankongressi (WUYC) ja Itä-Turkistanin tiedotustoimisto (ETIC). Molemmat ovat Saksassa toimivia poliittisia järjestöjä, jotka julkaisevat raportteja Kiinassa asuvien uiguurien vainoamisesta ja kannattavat alueen itsehallintoa. Ministeriön asiakirjassa leimataan ”terroristeiksi” myös 11 henkilöä, WUYC:n ja ETICin puheenjohtajat mukaan lukien. Kaikki edellä mainitut henkilöt asuvat ulkomailla, ja Kiinan viranomaiset ovat kehottaneet muita valtioita pidättämään heidät ja luovuttamaan heidät Kiinaan.

Kiinan viranomaiset eivät edelleenkään tunnusta väkivaltaisen vastarinnan ja ilmaisuvapauden, yhdistymisvapauden ja uskonvapauden rauhanomaisen harjoittamisen välistä eroa. Kiina pitää kaikkia itsehallinnon laajentamis- ja itsenäisyyspyrkimyksiä ”etnisenä separatismina”, mikä Kiinan lakien mukaan on valtion turvallisuutta vaarantava rikos. Satoja mainittuun toimintaan osallistuneita uiguureja on teloitettu 1990-luvun puolivälin jälkeen, tuhannet muut on epäoikeudenmukaisten oikeudenkäyntien ja kiduttamisen jälkeen tuomittu vankeuteen, ja islamilaisen papiston toiminnan ja islaminuskon harjoittamisen rajoittamista alueella on entisestään tiukennettu.

Mihin toimiin komissio aikoo ryhtyä estääkseen sen, että vapautta ja demokratiaa Kiinassa kannattavat henkilöt, olivat he Kiinassa tai ulkomailla, joutuvat kidutuksen uhreiksi joutumisella tai jopa henkensä menettämisellä maksamaan siitä, että he uskovat oikeusvaltioon ja perusoikeuksiin? Otettiinko tämä asia esille viimeisessä Beijingissä pidetyssä EU:n ja Kiinan välisessä huippukokouksessa, ja jos otettiin, mitä EU:n ja Kiinan viranomaiset päättivät asiasta?

Chris Pattenin komission puolesta antama vastaus

(17. helmikuuta 2004)

EU pitää äärimmäisen tärkeänä maailman ihmisoikeustilanteen seuraamista ja se muodostaa merkittävän osan sen kolmansia maita koskevasta politiikasta. Oikeus ilmaisunvapauteen, järjestäytymisvapauteen ja uskonnonvapauteen on aina ollut erittäin tärkeällä sijalla EU:n ja Kiinan välisessä ihmisoikeuksia koskevassa vuoropuhelussa ja viimeksi Beijingissä 27. ja 28. marraskuuta 2003 pidetyssä viimeisimmässä kokouksessa. Asiaa on myös käsitelty säännöllisesti poliittisen vuoropuhelun puitteissa kuten viimeisimmässä EU:n ja Kiinan kahdenvälisessä huippukokouksessa Beijingissä 30. lokakuuta 2003.

EU on jatkuvasti kehottanut Kiinan viranomaisia kunnioittamaan kyseisiä oikeuksia ja korostanut vähemmistöjen, erityisesti uiguurien, oikeuksien kunnioittamista. EU:n pitkäaikaisena kantana on ollut korostaa sitä, että terrorismin torjunnan olisi tapahduttava ihmisoikeuksia kunnioittavalla tavalla ja että rauhanomaisten mielenilmauksien ja väkivaltaisen toiminnan välille olisi tehtävä ero.

Lisäksi EU on vuoropuhelussaan ilmaissut huolensa jatkuvasti raportoidusta laajasta kidutuksen käytöstä Kiinassa. EU katsoo, että 1. tammikuuta 2004 voimaan tullut julkisen turvallisuuden ministeriön uusi asetus, jonka tarkoituksena on lopettaa mm. kidutus tunnustusten saamiseksi tai rikosten tutkimiseksi, on tervetullut edistysaskel, jonka täytäntöönpanoa seurataan tarkasti. On myös huomattava, että Kiina suostui periaatteessa ihmisoikeuksia koskevan vuoropuhelun viimeisimmässä kokouksessa aloittamaan kolmen osapuolen välisen kidutuksen ehkäisyä koskevan yhteistyön EU:n ja YK:n pakolaisasiain päävaltuutetun (UNHCR) kanssa.

Näitä kysymyksiä käsitellään jälleen ihmisoikeuksia koskevan vuoropuhelun seuraavassa kokouksessa, joka pidetään Dublinissa 26. ja 27. helmikuuta 2004.